《哭汪遁斋二十四韵》
元代·戴良

诗礼趋庭日，风尘筮仕辰。献荆思报国，捧檄冀荣亲。

肇典丹阳校，旋苏海邑民。渔盐千古旧，弦诵一朝新。

浩荡王纲解，艰虞国步屯。遂令娱綵士，几作负羁臣。

天地裨忠孝，云山获隐沦。陶潜犹纪晋，黄绮肯归秦。

体病相如渴，家伤原宪贫。将何具甘旨，并□窘晨昏。

善事行惊俗，高居德照邻。儒言存道脉，野趣任天真。

里巷称耆艾，乡邦礼缙绅。时方瞻故老，世忽哭斯人。

莫驻桑榆景，翻全宠辱身。声名应不泯，传播必殊伦。

循吏光前史，文场殿后尘。遗音悲贾鵩，绝笔叹姬麟。

有客含情切，长涂洒泪频。知心遗鲍叔，交谊失陈遵。

零落今如是，襟怀孰可陈。未悬徐墓剑，空忆汉江纶。

独立西风里，老吟东海滨。此生何所托，歌罢复沾巾。

作者简介：（1317—1383）元明间浦江人，字叔能，号九灵山人，又号云林。通经、史百家暨医、卜、释、老之说。初习举子业，寻弃去，学古文于黄、柳贯、吴莱。学诗于余阙。元顺帝至正十八年，朱元璋取金华，召之讲经史。旋授学正。不久逃去。顺帝授以淮南江北等处儒学提举。后避地吴中，依张士诚。见士诚将败，挈家泛海，抵登、莱。欲行归扩廓军，道梗，侨寓昌乐。元亡，南还，变姓名，隐四明山。明太祖物色得之，召至京师，试以文，欲官之，以老疾固辞，忤旨。逾年自杀。良为诗风骨高秀，眷怀宗国，多磊落抑塞之音。有《九灵山房集》。